ประกาศแนวปฏิบัติ  
ที่ นป. 1/2566  
เรื่อง  แนวทางการพิจารณาคุณสมบัติของผู้ขออนุญาตกรณีไม่มีส่วนเกี่ยวข้องกับ  
ธุรกิจที่ฝ่าฝืนกฎหมายอย่างร้ายแรงและไม่มีการดําเนินงานที่ฝ่าฝืนกฎหมาย  
อันอาจเป็นเหตุให้ธุรกิจของผู้ขออนุญาตได้รับผลกระทบ  
อย่างร้ายแรงและมีนัยสําคัญ

\_\_\_\_\_\_\_\_\_\_\_\_\_\_\_\_\_

โดยที่ข้อ 12(4) (ก) แห่งประกาศคณะกรรมการกํากับตลาดทุน ที่ ทจ. 39/2559  เรื่อง การขออนุญาตและการอนุญาตให้เสนอขายหุ้นที่ออกใหม่ ลงวันที่ 30 กันยายน พ.ศ. 2559  และที่แก้ไขเพิ่มเติม (“ประกาศ ที่ ทจ. 39/2559”)  ข้อ 15(1) แห่งประกาศคณะกรรมการกํากับตลาดทุน ที่ ทจ. 3/2558  เรื่อง ข้อกําหนดเกี่ยวกับการเสนอขายหุ้นที่ออกโดยบริษัทต่างประเทศซึ่งไม่มีหุ้นเป็นหลักทรัพย์ซื้อขายในตลาดหลักทรัพย์ต่างประเทศ ลงวันที่ 23 มีนาคม พ.ศ. 2558  และที่แก้ไขเพิ่มเติม (“ประกาศ ที่ ทจ. 3/2558”)  และข้อ 22(1) แห่งประกาศคณะกรรมการกํากับตลาดทุน ที่ ทจ. 14/2558  เรื่อง ข้อกําหนดเกี่ยวกับการเสนอขายหลักทรัพย์ที่ออกโดยบริษัทต่างประเทศที่มีหรือจะมีหุ้นเป็นหลักทรัพย์ซื้อขายในตลาดหลักทรัพย์ต่างประเทศ ลงวันที่ 9 เมษายน พ.ศ. 2558  และที่แก้ไขเพิ่มเติม (“ประกาศ ที่ ทจ. 14/2558”) กําหนดให้ผู้ขออนุญาตต้องไม่มีส่วนเกี่ยวข้องกับธุรกิจที่ฝ่าฝืนกฎหมายอย่างร้ายแรงและไม่มีการดําเนินงานในลักษณะที่เป็นการฝ่าฝืนหรือการไม่ปฏิบัติตามบทบัญญัติแห่งกฎหมายอันอาจเป็นเหตุให้ธุรกิจของผู้ขออนุญาตได้รับผลกระทบอย่างร้ายแรงและมีนัยสําคัญตามแนวทางที่สํานักงานกําหนด และโดยที่ประกาศคณะกรรมการกํากับตลาดทุนเกี่ยวกับการยื่นแบบแสดงรายการข้อมูลการเสนอขายหลักทรัพย์และแบบแสดงรายการข้อมูลประจําปีของบริษัทที่ออกหลักทรัพย์ กําหนดให้บริษัทที่ออกหลักทรัพย์ต้องเปิดเผยข้อมูลเกี่ยวกับปัจจัยความเสี่ยงและการบริหารจัดการความเสี่ยง ดังนั้น เพื่อประโยชน์ในการดังกล่าว สํานักงานกําหนดแนวทางไว้ดังต่อไปนี้


ข้อ ๑ แนวทางตามประกาศนี้มีรายละเอียดเกี่ยวกับการพิจารณาคุณสมบัติของผู้ขออนุญาต และการเปิดเผยข้อมูลในแบบแสดงรายการข้อมูลการเสนอขายหลักทรัพย์และแบบแสดงรายการข้อมูลประจําปี ตามที่กําหนดในภาคผนวกแนบท้ายประกาศ ดังต่อไปนี้

(1)  คุณสมบัติเกี่ยวกับการประกอบธุรกิจของผู้ขออนุญาต ตามประกาศ ที่ ทจ. 39/2559 ประกาศ ที่ ทจ. 3/2558  และประกาศ ที่ ทจ. 14/2558  ดังนี้

(ก)  การไม่มีส่วนเกี่ยวข้องกับธุรกิจที่ฝ่าฝืนกฎหมายอย่างร้ายแรง

(ข)  การไม่มีการดําเนินงานในลักษณะที่เป็นการฝ่าฝืนหรือการไม่ปฏิบัติตามบทบัญญัติแห่งกฎหมายอันอาจเป็นเหตุให้ธุรกิจของผู้ขออนุญาตได้รับผลกระทบอย่างร้ายแรงและมีนัยสําคัญ และปัจจัยในการพิจารณาผลกระทบดังกล่าว

 (2)  แนวทางการเปิดเผยข้อมูลปัจจัยความเสี่ยงและการบริหารจัดการความเสี่ยง ในแบบแสดงรายการข้อมูลเสนอขายหลักทรัพย์และแบบแสดงรายการข้อมูลประจําปี                  


ข้อ ๒ ในกรณีที่ปรากฏข้อเท็จจริงต่อสํานักงานว่าผู้ขออนุญาตมีส่วนเกี่ยวข้องกับธุรกิจที่ฝ่าฝืนกฎหมายอย่างร้ายแรง หรือมีการฝ่าฝืนหรือไม่ปฏิบัติตามบทบัญญัติแห่งกฎหมายอันอาจเป็นเหตุให้ธุรกิจของผู้ขออนุญาตได้รับผลกระทบอย่างร้ายแรงและมีนัยสําคัญ ซึ่งมิได้ระบุไว้ในแนวทางการพิจารณานี้สํานักงานอาจยกข้อเท็จจริงดังกล่าวขึ้นประกอบการพิจารณาคุณสมบัติของผู้ขออนุญาตได้   


ข้อ ๓ ประกาศนี้ให้ใช้บังคับตั้งแต่วันที่    1 กุมภาพันธ์ พ.ศ. 2566 เป็นต้นไป


ผู้มีอํานาจลงนาม -                   ประกาศ  ณ  วันที่  11 มกราคม พ.ศ. 2566

 

 

                                                                         (นางสาวรื่นวดี  สุวรรณมงคล)

                                                                                      เลขาธิการ

                                          สํานักงานคณะกรรมการกํากับหลักทรัพย์และตลาดหลักทรัพย์